b'\n_START_ARTICLE_\nKateheza\n_START_PARAGRAPH_\nKateh\xc3\xa9za pomeni verouk - to je pouk o kr\xc5\xa1\xc4\x8danski veri. U\xc4\x8ditelj, ki pou\xc4\x8duje verouk, se imenuje kateh\xc3\xa9t. Obe besedi izvirata iz gr\xc5\xa1kega glagola \xce\xba\xce\xb1\xcf\x84\xce\xad\xcf\x87\xce\xb5\xce\xb9\xce\xbd [katehein] = pou\xc4\x8devati._NEWLINE_Besedi\xc2\xa0\xc2\xbbkateheza\xc2\xab\xc2\xa0in\xc2\xa0\xc2\xbbkatehet\xc2\xab\xc2\xa0uporablja ve\xc4\x8dina kr\xc5\xa1\xc4\x8danskih Cerkva \xc5\xbee od za\xc4\x8detkov kr\xc5\xa1\xc4\x8danstva. Kateheza je v prvih stoletjih pomenila pripravo na sprejem zakramentov, zlasti krsta. Dalj\xc5\xa1e obdobje priprave (odraslega) na krst se imenuje katehumenat. Pozneje je pri\xc5\xa1el bolj v navado krst majhnih otrok, zato kateheza pred krstom ni bila ve\xc4\x8d obi\xc4\x8dajna._NEWLINE_V dana\xc5\xa1njem \xc4\x8dasu je v Rimskokatoli\xc5\xa1ki Cerkvi kateheza zlasti priprava na prvo obhajilo in na birmo, v Evangeli\xc4\x8danski Cerkvi pa priprava na konfirmacijo._NEWLINE_Izraz kateheza se v o\xc5\xbejem pomenu uporablja za posami\xc4\x8dno verou\xc4\x8dno uro ali tematiko - npr.: kateheza o grehu, kateheza o Bo\xc5\xbeji milosti, ipd._NEWLINE_Dalj\xc5\xa1i seznam verou\xc4\x8dnih resnic se imenuje katekizem.'